FI Euroopan unionin virallinen lehti CE 88/550

(2004/C 88 E/0561)

KIRJALLINEN KYSYMYS E-0919/04

esittäjä(t): Proinsias De Rossa (PSE) komissiolle

(26. maaliskuuta 2004)

Aihe: Ihmiskauppa

Ihmiskauppa on kasvava maailmanlaajuinen ongelma. Suurin osa uhreista on naisia ja lapsia, jotka usein joutuvat määränpäässä seksuaalisen hyväksikäytön kohteiksi.

Komissio on tunnustanut, että ihmiskauppa on yksi järjestäytyneen rikollisuuden muoto, ja sen kitkeminen vaatii Euroopan tason toimia. Komissio on jo ryhtynyt toimiin ongelman ratkaisemiseksi, ja se on muun muassa perustanut ihmiskauppaa käsittelevän asiantuntijaryhmän.

Tekeekö komissio yhteistyötä muiden kansainvälisten toimijoiden kanssa kehittääkseen toimia ihmiskaupan torjumiseksi kaikkialla maailmassa? Mitä toimintalinjoja on ehdotettu? Miten komissio kannustaa jäsenvaltioita ja kaikkia kansainvälisen järjestäytyneen rikollisuuden vastaisen Yhdistyneiden Kansakuntien yleissopimukseen allekirjoittaneita valtioita ratifioimaan yleissopimuksen ja sitoutumaan sopimuksen lisäpöytäkirjaan ”ihmiskaupan, erityisesti naisten ja lasten kaupan, ehkäisemiseksi, torjumiseksi ja rankaisemiseksi”?

António Vitorinon komission puolesta antama vastaus

(30. huhtikuuta 2004)

Komissio pitää yllä suhteita ja työskentelee yhteistyössä muiden kansainvälisten toimijoiden, kuten Yhdistyneiden Kansakuntien (YK), Euroopan turvallisuus- ja yhteistyöjärjestön (ETYJ) ja Euroopan neuvoston kanssa ihmiskaupan estämiseksi ja torjumiseksi. Komissio allekirjoitti yhteisön puolesta kansainvälisen järjestäytyneen rikollisuuden vastaisen Yhdistyneiden Kansakuntien yleissopimuksen lisäpöytäkirjan ihmiskaupan ja erityisesti naisten ja lasten kaupan ehkäisemisestä, torjumisesta ja rankaisemisesta. Komissio on useaan otteeseen kehottanut jäsenvaltioita ratifioimaan pöytäkirjan mahdollisimman nopeasti. Edistääkseen ja nopeuttaakseen pöytäkirjan täytäntöönpanoa EU:n tasolla komissio esitti ehdotuksen ihmiskaupan torjuntaa koskevasta neuvoston puitepäätöksestä (1), joka hyväksyttiin 19. heinäkuuta 2002. Jäsenvaltioiden on määrä panna puitepäätös täytäntöön ennen elokuuta 2004. Lisäksi neuvosto hyväksyi lokakuussa 2003 ihmiskaupan ja erityisesti naisilla käytävän kaupan torjuntaa koskevan päätöslauselman, jonka tarkoituksena on nopeuttaa kaikkien ihmiskaupan torjuntaa koskevien kansainvälisten sopimusten ratifiointia ja täytäntöönpanoa jäsenvaltioissa ja tiivistää kaupan estämistä sekä uhrien suojelua ja avustamista koskevaa kansainvälistä yhteistyötä.

Komissio osallistui helmikuussa 2003 YK:n Genevessä järjestämään kolmikantakokoukseen. Kokouksessa tapasivat lukuisten kansainvälisten ja ylikansallisten järjestöjen ja tahojen edustajat (ETYJ, Euroopan neuvosto, kansainvälinen siirtolaisjärjesto (IOM), YK:n pakolaisasiain päävaltuutettu (UNHCR) ym.) ja sen tarkoituksena oli tehostaa näiden tahojen toteuttamien ihmiskaupan torjuntatoimien ja -politiikkojen koordinointia. Toukokuussa 2003 komissio osallistui YK:n rikoksentorjunnan toimikunnan 12. istuntoon, jossa keskityttiin ihmiskauppaan ja erityisesti naisten ja lasten kauppaan.

Komissio osallistuu myös parhaillaan Euroopan neuvostossa käytäviin neuvotteluihin ihmiskaupan torjuntaa koskevasta eurooppalaisesta yleissopimuksesta. Komissio aikoo esittää mahdollisimman pian neuvostolle suosituksen neuvoston päätökseksi, jolla komissio valtuutetaan neuvottelemaan yleissopimuksen luonnoksesta ja asianomaisista direktiiveistä, jotka koskevat useisiin yleissopimuksen artikloihin liittyviä yhteisön toimivaltuuksia. Muiden kolmannen pilarin kysymysten osalta komissio aikoo lisäksi esittää ehdotuksen yhteiseksi kannaksi.

Ihmiskaupan estäminen ja torjunta on jatkuvasti esillä pidetty kysymys EU:n sekä Itä-Euroopan ja Länsi-Balkanin alueen kolmansien maiden välisissä suhteissa. Komissio on tukenut EU:n ja Afrikan välisessä vuoropuhelussa ihmiskaupan vastaisen toimintasuunnitelman laatimista. Toimintasuunnitelmaa ei ole vielä hyväksytty virallisesti (mikä johtuu muista kuin ihmiskauppaan liittyvistä syistä). Esimerkkinä komission toiminnasta on myös sen osallistuminen tarkkailijana ns. Balin prosessiin, joka on alueellinen aloite ja sisältää mm. poliittisen ja asiantuntijatason tapaamisia Kaakkois-Aasiassa. Prosessi on jatkoa Balissa helmikuussa 2002 pidetylle ihmisten salakuljetusta, ihmiskauppaa ja niihin liittyvää kansainvälistä rikollisuutta käsitelleelle konferenssille.

(1) EYVL L 203, 1.8.2002.